WWF verwelkom ook hernubare energieDie Wêreldnatuurfonds (WWF) het Donderdag die aankondiging verwelkom dat Jeff Radebe, minister van energie, ŉ kontrak van R56 miljard met onafhanklike kragvoorsieners aangegaan het. Radebe het Woensdag namens Eskom die omstrede hernubare-energie-ooreenkomste met 27 onafhanklike verskaffers onderteken. Hy het gesê die 27 projekte, hoofsaaklik in die plattelandse dele van Suid-Afrika geleë, verteenwoordig ŉ belegging van R56 miljard en ongeveer 2 300 MW van kragopwekking wat oor die volgende vyf jaar op die netwerk bygevoeg sal word. Andrea Weiss, woordvoerder vir WWF, het gesê die twee jaar vertraging op die kontrak, wat tot dusver die grootste kontrak van sy aard is, het ŉ negatiewe impak gehad op diegene wat direk daardeur geraak word en op die bedryf in die geheel. “Ons vertrou dat Radebe se uitlating, dat die ‘laer pryse’ uit die projekte nodige verligting sal bring vir behoeftige families, die persepsie sal weerlê dat hernubare energie duurder is as energie deur fossielbrandstowwe,” het Weiss bygevoeg. “Radebe het daarop gewys dat Suid-Afrika die meerderheidsaandeel in die projek sal behou en die balans sal beheer word deur die Openbare Beleggingskorporasie (OBK) en ander instansies. Dit sal waarskynlik ook ŉ einde bring aan die idee dat die proses deur eksterne belanghebbendes gekaap is.” Weiss het gesê die WWF loof Radebe ook dat hy klem gelê het op die noue verband tussen water en energie. Maroela Media het vroeër berig daar is gemengde reaksie op die regering se groenkragplanne. Sola Future Energy het Woensdag die ondertekening van 27 kontrakte met onafhanklike kragprodusente verwelkom as ŉ teken van die regering se toewyding om ekonomiese groei en vooruitgang in Suid-Afrika te ondersteun. Dr. Chris Haw, voorsitter van Sola Future Energy, het gesê hernubare energie is goedkoper en meer volhoubaar. Die National Union of Mineworkers (NUM) het Woensdag gesê die regering se ondertekening van kontrakte met onafhanklike kragprodusente is ŉ belediging teenoor die werkersklas en armes. Die NUM het gedreig om sy ondersteuning aan die ANC te onttrek. “Ons is woedend dat die ANC-geleide regering die 27 kontrakte onderteken het. Die groenenergieprojek is gekaap deur kapitaliste vir hul eie noue kapitalistiese belange,” het Paris Mashego, NUM se energiesektor-koördineerder, gesê. Mashego het gesê die NUM sal nie langer die ANC-regering ondersteun nie omdat die regering “werksgeleenthede vernietig”. “Werkers in hierdie land sal nie aanhou om vir ŉ organisasie te stem en te ondersteun wat werk van die armes wegneem nie. Ons kan nie net voortdurend steun werf en stem vir die sogenaamde ‘nuwe dag’ soos pres. Cyril Ramaphosa voorhou nie,” het Mashego gesê. “Meer as 40 000 werksverliese sal in die mynbou-, energie- en hele waardeketting voorkom wat Witbank en die omliggende gebiede in spookdorpe sal verander.” Mashego het gesê die NUM eis dat Ramaphosa die besluit oor die kontrakte met onafhanklike kragprodusente onmiddellik stopsit en omdraai. “Ons is moeg daarvoor om ŉ organisasie te steun wat wys hulle gaan links, maar dan draai hulle regs.”